《思归》
宋代·高登

忽忽已秋杪，言归欣有期。
节物想吾庐，青蕊繁东篱。
流匙白云子，蘸甲黄鹅儿。
对此忆羁旅，多应歌式微。
喜慰倚门心，愁消举案眉。
稚子闹檐隙，绕膝牵人衣。
归兴念如许，兼程犹苦迟。
明朝秋色里，乌帽风披披。

作者简介：高登(1104～1159) 字彦先,号东溪，漳浦县杜浔乡宅兜村人，南宋强项廉介的爱国者，词人，宣和间为太学生。绍兴二年(1132)进士。授富川主簿,迁古田县令。后以事忤秦桧,编管漳州。有《东溪集》、《东溪词》。